
	
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ 
№ РН-КПК-2086-24-07
 
Днес, на 15.04.2024 г., Комисията за противодействия на корупцията /КПК/, в състав:


Заместник - председател: Антон Славчев  
Член: Антоанета Цонкова
Член: Пламен Йоцов
Член: Силвия Къдрева 

					
У С Т А Н О В И :

Проверката е по реда на чл. 13, ал. 1, т. 8 от Закона за противодействие на корупцията /ЗПК/, /обн. ДВ бр. 84 от 06.10.2023 г./, и е извършена на основание Решение № КИ-056 от 19.02.2024 г. на Комисията за противодействие на корупцията /КПК/ по сигнал с вх. № КПК-2086/05.02.2024 година.
Сигналът е насочен срещу Ива ****** Добрева – общински съветник в Общински съвет Д.
По същество в сигнала се твърди, че Ива ****** Добрева е встъпила в длъжност като общински съветник в Общински съвет Д. на 15.11.2023 г. с полагане на клетва и подписване на клетвен лист, но не е подала декларация за несъвместимост по чл.49, ал.1, т.1 във вр. с чл.50 от ЗПК в законоустановения срок.
Във връзка с твърденията в сигнала с писмо с вх. № КПК-2086-3/25.03.2024 г. на КПК от председателя на Постоянната комисия за противодействие на корупцията и предотвратяване и установяване на конфликт на интереси към Общински съвет Д., са получени заверени копия на: Удостоверение за избран общински съветник № 6/01.11.2023 г. на ОИК Д., клетвен лист от 15.11.2023 г. и Декларация по чл.49, ал.1, т.1 от ЗПК с вх. № 58/26.01.2024 г. на Общински съвет Д.
Служебно е извършена справка в Търговски регистър и регистър на юридическите лица с нестопанска цел /ТРРЮЛНЦ/ и НБД Население.

След като обсъди събраните в хода на административното производство доказателства, комисията установи следното от фактическа страна:

Ива ****** Добрева е избрана за общински съветник в Общински съвет Д., видно от Удостоверение за избран общински съветник № 6/01.11.2023 г. на ОИК Д., и е положила клетва на 15.11.2023 г. На 26.01.2024 г. Ива Добрева е подала декларация за несъвместимост по чл.49, ал.1, т.1 от ЗПК с вх. № 58/26.01.2024 г. на Общински съвет Д., в която не е декларирала несъвместимост със заеманата от нея публична длъжност.
От направената справка в ТРРЮЛНЦ се установява, че Ива ****** Добрева е член на Управителния съвет и представляващ на Сдружение за извършване на дейност в обществена полза „******“, с ЕИК ******, считано от 18.02.2021 г., и управител на „******“ ЕООД, с ЕИК ******, считано от 06.10.2021 г., с едноличен собственик на капитала на дружеството – Х.Х.С. 
Видно от приложения към сигнала Доклад за проверка на декларациите на Постоянната комисия за противодействие на корупцията и предотвратяване и установяване на конфликт на интереси към Общински съвет Д. с вх. № ОбС-6/02.02.2024 г. на Общински съвет Д., на 26.01.2024 г. Постоянната комисия е извършила проверка относно това подадени ли са в едномесечния срок от полагането на клетва, декларациите за несъвместимост по чл.49, ал.1, т.1 от ЗПК на избраните общински съветници и кметове на проведените местни избори на 29.10.2023 година. Комисията е констатирала, че Ива ****** Добрева не е подала декларация по чл.49, ал.1, т.1 от ЗПК, и е предложила на председателя на Общински съвет Д. преписката да се изпрати на Комисията за противодействие на корупцията за установяване на евентуално нарушение по чл.115, ал.1 във вр. с чл.50, ал.1 от ЗПК. Видно от събраните доказателства по преписката такава декларация е подадена на 26.01.2024 г.

Въз основа на така изяснената фактическа обстановка, Комисията установи следното от правна страна:

Несъвместимост по смисъла на §1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност. Съгласно чл.13, ал.1, т.8 от ЗПК, Комисията е компетентният орган, който проверява сигнали във връзка с декларациите за несъвместимост на лицата, заемащи публични длъжности, и при установена несъвместимост, сезира органа по избора или назначаването за предприемане на съответните действия. 
Съгласно чл.34, ал.5 и ал.6 от ЗМСМА общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. В едномесечен срок от полагането на клетвата лице, което при избирането му за общински съветник заема длъжност по ал. 5, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по Глава Осма, раздел ІІІ от Закона за противодействие на корупцията.
Като общински съветник в Общински съвет Д. Ива ****** Добрева е лице, заемащо публична длъжност по чл. 6, ал. 1, т. 32 от ЗПК.
Съгласно чл.49, ал.1, т.1 във вр. с ал.2 от ЗПК, лицата, заемащи публични длъжности, подават декларации за несъвместимост пред органа по избора или назначаването, съответно пред постоянна комисия на съответния общински съвет - за общинските съветници и кметовете. Съгласно разпоредбата на чл. 50, ал.1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 90, ал. 2, т. 1 и 3, декларация за несъвместимост в едномесечен срок от заемането на длъжността.
От събраните по преписката доказателства се установява, че на 26.01.2024 г. Ива Добрева е подала декларация за несъвместимост по чл.49, ал.1, т.1 от ЗПК с вх. № 58/26.01.2024 г. на Общински съвет Д. - извън установения в чл. 50, ал.1 от ЗПК едномесечен срок от заемането на длъжността. Срокът, предвиден в посочената разпоредба, е изтекъл на 15.12.2023 г., т.е. декларацията е подадена със закъснение повече от един месец. Съгласно разпоредбата на чл. 115, ал.1 от ЗПК лице, заемащо публична длъжност, което не подаде декларация по този закон в срок, се наказва с глоба в размер от 1000 до 3000 лева, като съгласно чл. 120, ал.1 от същия закон, актовете за установяване на нарушенията се съставят от определени от председателя на КПК длъжностни лица, а наказателните постановления се издават от председателя на Комисията.
От направената справка в ТРРЮЛНЦ се установява, че Ива ****** Добрева е член на Управителния съвет и представляващ на Сдружение за извършване на дейност в обществена полза „******“, считано от 18.02.2021 г., и управител на „******“ ЕООД, считано от 06.10.2021 г. Видно от справката „******“ ЕООД не е дружество с общинско участие. Същото е еднолична собственост на физическо лице. Т.е. заеманите от Добрева длъжности, не попадат в обхвата на разпоредбата на чл.34, ал.5 от ЗМСМА. В този смисъл е и подадената от Ива Добрева, със закъснение, декларация по чл.49, ал.1, т.1 от ЗПК с вх. № 58/26.01.2024 г. на Общински съвет Д., видно от която лицето не е декларирало несъвместимости със заеманата от него публична длъжност на общински съветник. От изложеното следва извода, че Ива Добрева не заема друга длъжност, която съгласно Конституцията или закон е несъвместима с положението й на общински съветник и лице, заемащо публична длъжност по чл.6, ал.1, т.32 от ЗПК.
 Предвид изложеното, на основание чл. 13, ал. 1, т. 8 от ЗПК, във вр. с § 7, ал.2 от ПЗР на ЗПК, Комисията за противодействие на корупцията 

РЕШИ:

НЕ УСТАНОВЯВА НЕСЪВМЕСТИМОСТ по отношение на Ива ****** Добрева, ЕГН ******, в качеството й на общински съветник в Общински съвет Д., и в това й качество лице, заемащо публична длъжност по чл. 6, ал. 1, т. 32 от ЗПК.



КОМИСИЯ:

ЗАМЕСТНИК - ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………….……...../АНТОАНЕТА ЦОНКОВА/

ЧЛЕН:…………………...……………..................../ПЛАМЕН ЙОЦОВ/

ЧЛЕН: ……………………………………………/СИЛВИЯ КЪДРЕВА/

